7. ข้อพิพาททางกฎหมาย

บริษัทฯ ได้ถูกธนาคาร สถาบันการเงิน และเจ้าหนี้การค้า ตลอดจนลูกค้าโครงการหลายราย
ดำเนินการฟ้องร้องบริษัท ไรมอน แลนด์ จำกัด (มหาชน) ต่อศาลแพ่ง
แต่ศาลได้มีคำสั่งจำหน่ายคดีแพ่งต่างๆ เป็นการชั่วคราว เนื่องจากบริษัทฯ
ได้เข้าสู่กระบวนการฟื้นฟูกิจการ ภายใต้พระราชบัญญัติล้มละลาย
โดยศาลล้มละลายกลางได้มีคำสั่งให้ฟื้นฟูกิจการของบริษัท ไรมอน แลนด์ จำกัด (มหาชน) และ
แต่งตั้งให้ บริษัท ไรมอน แลนด์ แพลนเนอร์ จำกัด เป็นผู้ทำแผน เมื่อวันที่ 6 พฤศจิกายน 2543
ซึ่งเจ้าพนักงานพิทักษ์ทรัพย์ได้ลงประกาศในราชกิจจานุเบกษาเมื่อวันที่ 7 ธันวาคม 2543
และตามมาตรา 90/26 กำหนดให้เจ้าหนี้ที่มีสิทธิเรียกร้องต่อบริษัทฯ
ในมูลหนี้ที่เกิดขึ้นก่อนวันที่ศาลมีคำสั่งให้ฟื้นฟูกิจการของบริษัทฯ
ต้องยื่นคำขอรับชำระหนี้ในการฟื้นฟูกิจการภายระยะเวลา 1 เดือน
นับจากวันที่ประกาศในราชกิจจานุเบกษา
เจ้าหนี้รายใดที่ไม่ได้ยื่นคำขอรับชำระหนี้ภายในกำหนดระยะเวลาดังกล่าวจะหมดสิทธิเรียกร้องต่อบริษัทฯ

บริษัท ไรมอน แลนด์ แพลนเนอร์ จำกัด
ในฐานะผู้ทำแผนได้นำส่งแผนฟื้นฟูกิจการต่อเจ้าพนักงานพิทักษ์ทรัพย์ เมื่อวันที่ 7 มีนาคม 2544
โดยที่ประชุมเจ้าหนี้ ของ บริษัท ไรมอน แลนด์ จำกัด (มหาชน) ได้มีมติเห็นชอบกับแผนฟื้นฟูกิจการ
เมื่อวันที่ 2 เมษายน 2544 และ ศาลล้มละลายกลางได้มีคำสั่งเห็นชอบด้วยแผนฟื้นฟูกิจการดังกล่าว
เมื่อวันที่ 8 พฤศจิกายน 2544 และขณะนี้อยู่ในช่วงบริหารแผนฟื้นฟูกิจการ
ซึ่งแผนฟื้นฟูกิจการของบริษัทฯ มีสาระสำคัญดังนี้

1.  การชำระหนี้ให้กับเจ้าหนี้

-   โอนทรัพย์สินอันเป็นหลักประกัน ให้แก่ เจ้าหนี้ทางการเงินที่มีประกัน
    โดยหักกลบลบหนี้ด้วยมูลค่าของทรัพย์สินอันเป็นหลักประกันนั้น
    ซึ่งมูลค่าของทรัพย์สินดังกล่าวคำนวณโดยใช้ราคาถัวเฉลี่ยของราคาประเมินล่าสุดก่อนการประชุมเจ้าหนี้
    ซึ่งได้รับการประเมินโดยผู้ประเมินราคาอิสระสองราย

-   จ่ายคืนเป็นเงินสด จำนวน 75 ล้านบาท ให้แก่
    เจ้าหนี้ทางการเงินที่ไม่มีหลักประกันและผู้ถือหุ้นกู้
    โดยคำนวณตามสัดส่วนจำนวนหนี้ของเจ้าหนี้แต่ละราย

-   จ่ายคืนเป็นเงินสด ให้แก่ เจ้าหนี้การค้า ในอัตราร้อยละ 5 ของยอดเงินต้น

-   จ่ายคืนเป็นเงินสด ให้แก่ เจ้าหนี้เงินมัดจำรับ ในอัตราร้อยละ 7.5 ของเงินต้น

-   จ่ายคืนเป็นเงินสด ให้แก่ เจ้าหนี้ที่เป็นหน่วยงานรัฐ หรือ
    เจ้าหนี้ที่ได้ให้บริการที่มีความสำคัญต่อกิจการ
    รวมถึงเจ้าหนี้ที่ให้คำปรึกษาทางด้านกฎหมายและทางการเงินแก่บริษัทฯ
    โดยจะได้รับการชำระคืนเต็มจำนวนจากยอดเงินต้น

การลดทุน, การเพิ่มทุน, การเข้าถือหุ้น และ ผู้ถือหุ้น

-   บริษัทฯ จะทำการจดทะเบียนลดทุนลงเหลือ 9,372,000 บาท โดยแบ่งเป็นหุ้นสามัญ
    จำนวน937,200 หุ้น มูลค่าหุ้นละ 10 บาท
    ซึ่งจะทำให้ผู้ถือหุ้นปัจจุบันมีสัดส่วนการถือหุ้นคิดเป็นร้อยละ 3.75 ของทุนจดทะเบียนใหม่

-   บริษัทฯ จะทำการจดทะเบียนเพิ่มทุนเป็น 249,920,000 บาท โดยแบ่งเป็นหุ้นสามัญ จำนวน
    24,992,000 หุ้น มูลค่าหุ้นละ 10 บาท กล่าวคือ เพิ่มทุนจดทะเบียนอีก 20,306,000 หุ้น
    มูลค่าหุ้นละ 10 บาท คิดเป็นจำนวนเงิน 203,060,000 บาท เพื่อรองรับการเข้าถือหุ้นดังนี้

-   นักลงทุนจะเข้าถือหุ้นสามัญที่ออกใหม่ของบริษัทฯ จำนวน 19,993,600 หุ้น
    ซึ่งจะเท่ากับร้อยละ 80 ของทุนจดทะเบียนใหม่ โดยจะซื้อในราคาประมาณ 5.002 บาท

-   เจ้าหนี้ทางการเงินที่ไม่มีประกัน จะแปลงสภาพหนี้เป็นหุ้นสามัญใหม่ของบริษัทฯ จำนวน
    4,061,200 หุ้น ซึ่งจะเท่ากับร้อยละ 16.25 ของทุนจดทะเบียนใหม่

-   ภายหลังจากการเข้าถือหุ้นของนักลงทุนและการแปลงหนี้เป็นทุนของเจ้าหนี้ทางการเงินที่ไม่มีประกัน
    บริษัทฯ จะทำการแตกหุ้นจากมูลค่าหุ้นละ 10 บาท เป็นมูลค่าที่ตราไว้หุ้นละ 5 บาท

2.  สิทธิซื้อหุ้นเพิ่มทุน

  เพื่อรองรับกับความต้องการเงินทุนหมุนเวียนในทันทีของบริษัทฯ
  จะให้สิทธิผู้ถือหุ้นในการเข้าซื้อหุ้นสามัญเพิ่มทุน

ง. การออกใบสำคัญแสดงสิทธิที่จะซื้อหุ้น

  บริษัทฯ จะออกใบสำคัญแสดงสิทธิซื้อหุ้นให้แก่ผู้ถือหุ้นตามสัดส่วน
  โดยข้อกำหนดการใช้สิทธิและเงื่อนไขของใบสำคัญแสดงสิทธิที่จะซื้อหุ้น
  และกำหนดการในการออกใบสำคัญแสดงสิทธิซื้อหุ้นดังกล่าว นักลงทุนจะเป็นผู้กำหนด
  โดยต้องขอความเห็นชอบจากผู้บริหารแผนและคณะกรรมการเจ้าหนี้